Obmedzujúci je však nedostatok východiskových údajov, ktoré by sa integrovali do porovnávacej štúdie mesta pred získaním titulu na začiatku roka, na ktorý sa titul udeľuje, a po realizácii roka EHMK. Tieto údaje sa považujú za veľmi dôležité na dosiahnutie vyváženého pohľadu podporeného presvedčivými a dostatočnými údajmi o skutočnom vplyve akcie na mesto. Rozpočet vyčlenený na hodnotenie (približne 70 000 EUR každý rok) je však úmerný nízkej úrovni financovania EÚ, ktoré sa poskytuje priamo projektu EHMK (1,5 milióna EUR – cena Meliny Mercouriovej), a neumožňuje vykonanie štúdie pred akciou (východisková situácia) a štúdie po akcii (ex post). Vedľajší dôsledok skromného rozpočtu je, že zhromažďovanie primárnych údajov je skôr kvalitatívne ako kvantitatívne; zatiaľ čo kvalitatívne údaje sú v hodnotení veľmi významné, nedostatok kvantitatívnych údajov sa prejavuje v menšej spoľahlivosti, napríklad v procese preukázania objektívnych výsledkov a vplyvov projektu EHMK, pokiaľ ide o zvýšenie účasti na kultúre.

̶hodnotenie nezahŕňa širšiu verejnú konzultáciu. Ako sa vysvetľuje v pláne , akcia sa považuje za miestnu. Medzinárodná účasť je roztrúsená v Európe a mimo nej a ťažko sa posudzuje. Na druhej strane, vyjadrené názory by vychádzali z účasti na konkrétnych podujatiach a neposkytli by užitočné informácie na hodnotenie akcie EHMK ako celku.

Na druhej strane miestne kultúrne subjekty zažili významné rozšírenie siete: takmer 80 % organizácií, ktoré sa zapojili do projektu EHMK, spolupracovali s inými organizáciami, vo väčšine prípadov budovali nové profesijné vzťahy, ktoré by bez roka EHMK pravdepodobne nevznikli.

Donostia-San Sebastián podporoval činnosti, ktoré sa jasne odlišovali od jeho existujúcej kultúrnej ponuky; projekt EHMK sa využil na riešenie zložitej a citlivej otázky – a to násilie v minulosti a nezhody, ktoré majú komunity mesta medzi sebou – a nielen na jednoduché začlenenie do kultúrneho programu na zabavenie miestneho a medzinárodného publika či propagáciu mesta. Hoci sa v hodnotení uznáva, že išlo o „odvážnu voľbu“, priznáva sa takisto, že je ťažké kvantitatívne merať a chápať budúce spoločenské vplyvy tejto voľby. Aj keď mesto Donostia-San Sebastián sa nezaoberalo zvýšením svojho už aj tak výrazného medzinárodného profilu prostredníctvom medzinárodnej komunikácie a prilákania turistov, z číselných údajov aj tak vyplýva, že na podujatiach projektu EHMK sa zúčastnilo celkovo 1,08 milióna ľudí, z ktorých 5 – 10 % boli medzinárodní návštevníci.

Akcia EHMK je významná a doplnková pre rôzne politiky a programy EÚ, ovplyvňuje nielen zainteresované strany z oblasti kultúry, ale aj zainteresované strany v oblasti zamestnanosti (so svojím vplyvom napríklad na budovanie kapacít), podnikania (napríklad do projektu EHMK bolo zapojených 14 % firiem z kultúrneho a kreatívneho sektora vo Vroclave, t. j. približne 450 z vyše 3 000 firiem, pričom 52 % z nich malo pocit, že malo komerčný úžitok z EHMK, a 40,7 % uviedlo zvýšenie obratu počas roka 2016) či cestovného ruchu (v roku 2016 bývalo vo vroclavských hoteloch v porovnaní s rokom 2015 o 50 000 medzinárodných turistov viac). Môže takisto stimulovať investície do kultúrnej infraštruktúry spolufinancované z Európskeho fondu regionálneho rozvoja, čoho príkladom je značný úspech novootvorenej koncertnej sály Národné fórum hudby vo Vroclave spolufinancovanej z EFRR (s viac ako 500 000 návštevníkmi v roku 2016).

4.6.Pridaná hodnota EÚ

Ako už bolo uvedené a znázornené vyššie, akcia EHMK mala dosah, ktorý by konanie samotných členských štátov nezabezpečilo.

Samotná „značka“ je kľúčový aspekt pridanej hodnoty EÚ tejto akcie, lebo pôsobí ako významný generátor záujmu zainteresovaných strán nielen z mesta, ale aj z ďaleka a poskytuje veľký rozsah pre európsku spoluprácu pre partnerstvo a prenos osvedčených postupov, napríklad vo forme budovania spoľahlivého riadenia realizácie projektu EHMK, zvýšenia kapacity miestnych kultúrnych organizácií či prilákania nápadov na projekty od miestnych obyvateľov.

5.Hlavné odporúčania, závery a kroky Komisie

Komisia vyvodzuje z tejto správy záver, že akcia EHMK je naďalej významná na úrovni EÚ a takisto veľmi cenná pre hostiteľské mestá a zároveň prináša rozsiahle kultúrne programy s pozitívnymi výstupmi a vplyvmi, ktoré však nie je možné v tejto fáze hodnotenia v plnej miere posúdiť, keďže je príliš skoro po realizácii roka EHMK. Ako už bolo uvedené, v tomto ohľade môžu spoľahlivejší obraz poskytnúť len hodnotenia vykonané samotnými hostiteľskými mestami.

Komisia sa ďalej domnieva, že programy realizované dvoma držiteľmi titulu na rok 2016:

̶boli inovačné a v súlade s cieľmi akcie EHMK,

̶odrážali európsky rozmer (najmä Vroclav, v menšej miere Donostia-San Sebastián, keďže projekt EHMK sa v tomto druhom meste omnoho viac zameriaval na miestnych obyvateľov),

̶zapájali miestnych obyvateľov a zainteresované strany (v meste Donostia-San Sebastián sa do 60 % projektov rôznymi spôsobmi zapojili miestni ľudia a bolo poskytnutých 10 493 hodín dobrovoľníckej práce, zatiaľ čo Vroclav navrhla aktivity zamerané na konkrétne skupiny),

̶priniesli kultúru novému publiku prostredníctvom špecifických stratégií (ako napríklad „Vlny energie“ v Donostii-San Sebastiáne a „mikroGRANTY“ vo Vroclave) a

̶mohli viesť k fyzickým odkazom (vo forme novej alebo renovovanej kultúrnej a logistickej infraštruktúry ako vo Vroclave) alebo nehmotným odkazom (vytvorením priestoru a prostriedku, ktoré pomohli komunitám rozprávať sa o minulých nezhodách, chápať ich a vyrovnať sa s nimi a pomohli mestu a jeho obyvateľom spolunažívať v budúcnosti, ako to bolo v Donostii-San Sebastiáne), aj keď v Donostii-San Sebastiáne chýbalo riadne plánovanie odkazu.

Tieto hlavné zistenia potvrdzujú zistenia vyplývajúce z hodnotení EHMK v roku 2015 a z predchádzajúcich rokov, t. j. držitelia titulu EHMK realizujú kultúrne programy, ktoré sú rozsiahlejšie a inovačnejšie ako zvyčajná ročná kultúrna ponuka miest, so silným európskym rozmerom a zapojením miestnych občanov, ako aj medzinárodných návštevníkov v súlade s cieľmi zmluvy a akcie EHMK.

Ďalším problémom vyplývajúcim z externej štúdie – čiastočne v súlade so zisteniami predchádzajúcich hodnotení projektu EHMK – je nedostatok východiskových údajov. Ideálny spôsob hodnotenia akcie EHMK by znamenal vykonanie hodnotiacej štúdie ex ante aj ex post. Rozpočtové a časové obmedzenia však umožňujú len vykonanie hodnotenia ex post, čo vedie k nedostatku jednoznačných dôkazov o prínosoch a vplyvoch akcie.

Spoluzákonodarcovia uznali túto ťažkosť. Európsky parlament a Rada sa prijatím rozhodnutia č. 445/2014/EÚ, ktoré sa bude uplatňovať na tituly EHMK od roku 2020 do roku 2033, rozhodli presunúť bremeno hodnotenia z Komisie na držiteľov titulu, keďže títo držitelia titulu sú hlavnými financovateľmi a príjemcami akcie EHMK a vedia lepšie získať všetky potrebné údaje. Táto požiadavka povzbudí činnosti zberu údajov kandidátskych miest a budúcich držiteľov titulu od skorých fáz programu. Takto prispeje aj k lepšej realizácii akcie EHMK na základe cieľov stanovených pre rok, v ktorom sú mestá nositeľmi titulu. Komisia na pomoc mestám v tejto činnosti zverejnila na svojom webovom sídle usmernenia.

Po ôsmich podobných ročných hodnoteniach – zakaždým pre iný pár miest EHMK – obsahuje externá štúdia len obmedzený počet odporúčaní a väčšina z nich je veľmi špecifická a týka sa neoficiálnych rozmerov celkovej akcie EHMK. Užitočne dopĺňajú mnohé odporúčania vydané v predchádzajúcich rokoch a podporené Komisiou, najmä potrebu včas zriadiť inštitucionálne mechanizmy, vybudovať stabilný a efektívny realizačný tím, ktorý bude mať silnú politickú podporu, zabezpečiť vnútroštátnu akceptáciu a účasť, zabezpečiť správnu vyváženosť medzi kontrolou a umeleckou nezávislosťou, udržiavať angažovanosť kultúrnych zainteresovaných strán, začleniť európsku spoluprácu do kultúrneho programu, a zároveň aktívne sa usilovať o zvýšenie účasti na kultúre, a plánovať odkaz v skorom štádiu. Komisia súhlasí s celkovým odporúčaním hodnotiteľa, že akcia EHMK by mala pokračovať, a v rozhodnutí č. 445/2014/EÚ sa už plánuje jej pokračovanie do roku 2033. Konkrétnejšie hodnotiteľ odporúča, aby mestá zhromažďovali a analyzovali veľké dáta (big data) a aby sa formulár žiadosti o EHMK preskúmal s cieľom zistiť, ako to uchádzajúce sa mestá plánujú urobiť. Hoci Komisia uznáva záujem hostiteľských miest lepšie využívať veľké dáta (big data), nemôže do formulára žiadosti začleniť kritériá, ktoré nie sú výslovne uvedené v rozhodnutí, ktorým sa upravuje akcia EHMK. Preskúma však, ako možno otázku veľkých dát (big data) lepšie riešiť v jej usmerneniach na hodnotenie, ako odporúča aj hodnotiteľ.

Komisia sa ďalej stotožňuje s odporúčaním hodnotiteľov, že formálna a neformálna podpora poskytnutá monitorovacej skupine vo fáze vývoja projektu EHMK má zásadný význam a mala by sa poskytovať ďalej vrátane návštev vymenovaných miest.

Napokon, pokiaľ ide o odporúčania osobitne adresované inštitúciám EÚ, Komisia poukazuje na to, že ako odporúča hodnotiteľ, v správach o pokroku a monitorovaní sa už výslovne zohľadňujú otázky pokryté kritériami výberu stanovenými v rozhodnutí č. 445/2014/EÚ, a že návrhy miest na monitorovanie a hodnotenie sa posudzujú v rôznych časových obdobiach v priebehu postupov výberu a monitorovania.